એ જ કૃષ્ણ ધર્મનું બીજું એક સ્વરૂપ પણ બતાવવા માગે છે તે કહેવા માટે દર્શકે મહાભારતના યુદ્ધનો આરંભ કરતો શંખ ફૂંકાવાની તૈયારીમાં છે તે સમયે જ યુદ્ધભૂમિમાં બેબાકળી થઈને દોડાદોડી કરતી નાનકડી ટિટોડીની વાત મૂકી છે. કૃષ્ણ ટિટોડીને પૂછે છે, અહીં મોટી લડાઈ થવાની છે અને તું અહીં ઊભી છે? ટિટોડીને ભય છે કે આ યુદ્ધમાં એનાં ઈંડાં કચડાઈ જશે. કૃષ્ણ એનાં ઈંડાં હાથીના ઘંટ નીચે ઢાંકી દે છે. સાંજ પડે છે ત્યારે કૃષ્ણ કુરુક્ષેત્રમાં ટિટોડીનાં ઈંડાં શોધવા નીકળે છે. માંડમાંડ શોધી શકે છે. કૃષ્ણ ટિટોડીને કહે છે: ‘લે તારાં ઈંડાં. હવે ધ્યાન રાખજે, માણસજાતનો વિશ્વાસ ન કરવો.’